
בבית משפט השלום בירושלים


פ.   08/

מדינת  ישראל

ע"י פרקליטות מחוז ירושלים (פלילי)

רחוב עוזי חסון 4, ירושלים


המאשימה
- נגד -

משה קצב
 

שם האב: שמואל

ת.ז.: 073891939

יליד: 5.12.45

מרחוב רזיאל 6

קרית - מלאכי




הנאשם
כתב אישום 
הנאשם מואשם בזאת כדלקמן:
חלק כללי
בשנים 1996-1999 כיהן הנאשם כשר התיירות, כסגן ראש הממשלה וכשר הממונה על המגזר הערבי. מאז שנת 2000  ועד ליום 1.7.2007 כיהן הנאשם כנשיא המדינה. 
אישום מס' 1
א.   העובדות

1. א.ב., ילידת 1962 (להלן באישום זה: "א"), עבדה במשרד התיירות, בכפיפות לנאשם, מחודש ינואר 1998 ועד חודש מרץ  1999. 
2. במהלך כהונתו כשר התיירות ניצל הנאשם את סמכותו ומרותו כדי לבצע בה את המעשים המפורטים להלן, שלא בהסכמתה, עקב הפעלת אמצעי לחץ. 
3. החל מהימים הראשונים לעבודתה נהג הנאשם להחמיא לא' לעיתים תכופות הן על כישורי עבודתה הן על מראהּ החיצוני ובגדיה.
4. כאשר הייתה א' נכנסת ללשכה לצורך פגישות עבודה, נהג הנאשם לבקש ממנה לעמוד לידו ונהג ללטפה ולחבקה סביב מותניה. בחלק מהמקרים הנאשם אף ניסה לנשק את א' על פיה.
במספר הזדמנויות בצע הנאשם את האמור לעיל כשהוא נוהג לבקש מא' לעמוד לצדו, סמוך  לספרייה שבמשרדו, כך שייראה שהוא מחפש ספר בספרייה. בחלק מהמקרים נעתרה א' לבקשתו ונעמדה ליד הספרייה, וזאת בשל אי יכולתה לסרב לו בשל המורא מפני סמכותו ומעמדו הרם של הנאשם.
5. בעת נסיעותיהם של א' והנאשם למשכן הכנסת בירושלים במכונית השרד של הנאשם, נהג הנאשם, שישב במושב הסמוך לנהג, במספר מקרים, להושיט את ידו למושב האחורי בו ישבה א' וללטף את רגלה.
6. באחד המקרים התקשר הנאשם לא' וביקש להפגש עמה מחוץ למשרד בתואנה שעליהם לדון בענייני עבודה. לאחר שנפגשו, ניסה הנאשם להיצמד אליה. א' הדפה את הנאשם והוא עזב את המקום.
7. במעשיו המתוארים בסעיפים שלעיל ביצע הנאשם מעשים מגונים בא' שלא בהסכמתה, עקב הפעלת אמצעי לחץ. 
ב.  הוראות החיקוק לפיהן מואשם הנאשם:

מעשה מגונה שלא בהסכמה, עקב הפעלת אמצעי לחץ - עבירה לפי סעיף 348(א) בצירוף סעיף 345(א)(1) לחוק העונשין, התשל"ז-1977 (להלן: "חוק העונשין"), כנוסחם בעת העבירה (סע' 348(א) בצירוף סעיף 345(א)(4) לחוק העונשין כיום).
אישום מס' 2 
1. העובדות

1. במועדים הרלבנטיים לאישום זה עבדה ל.י., ילידת 1981 (להלן באישום זה: "ל"), במשכן הנשיא בירושלים, בכפיפות לנאשם. 
2. ל' החלה את עבודתה במשכן הנשיא בחודש ספטמבר 1999 כבת שירות לאומי, ולאחר שסיימה את שירותה המשיכה לעבוד במקום כעובדת מן המניין.
3. בשלהי שנת 2005 עסקה ל' בארגון מסיבת יום הולדתו ה- 60 של הנאשם, ולצורך כך נערכו בינה לבין הנאשם פגישות עבודה לעיתים תכופות.
4. ביום 25.12.05, היום שבו נערכה מסיבת יום ההולדת, נכנסה ל' ללשכתו של הנאשם על מנת לתאם עמו פרטים אחרונים בנוגע לאירוע. לאחר סיום הישיבה איחלה ל' לנאשם מזל טוב לרגל יום הולדתו. הנאשם אמר לל' שמגיע לו חיבוק. הוא קם ממקומו, התקרב לל' וחיבק אותה חיבוק ממושך מלפנים, ונישק אותה בצווארה. ל' עזבה את הלשכה נסערת. 
5. ביום 18.9.06 נחקרה ל' במשטרה ומסרה הודעה בנוגע לאירוע המתואר בסעיף 4 לעיל. 
6. ביום 28.9.06 או בסמוך לכך, קרא הנאשם לל' ללשכתו ושאל אותה אם הייתה בחקירת משטרה נוספת לאחר החקירה הראשונה שעליה כבר ידע. ל' השיבה שלא הייתה בחקירה נוספת. הנאשם אמר לל' שהגיעו לאוזניו שמועות לגבי פגישתם בתאריך 25.12.05, הוא יום מסיבת יום הולדתו, ושאל את ל' אם היא זוכרת את האירוע. ל' סימנה לנאשם, באמצעות הבעת פנים, כי אינה יודעת על מה מדובר. הנאשם אמר לל', כי באותה הזדמנות הוא נישק אותה, אך עשה זאת כאות הוקרה על עבודתה הקשה באותה תקופה ועל הערכתו הרבה אליה. ל' לא ענתה. 
7. במעשיו המתוארים לעיל הטריד הנאשם מינית את ל' בנסיבות סעיף 348(ג) לחוק העונשין.
8. במעשיו המתוארים לעיל הטריד הנאשם את ל' בנוגע להודעה שמסרה בחקירה על פי דין. 
2. הוראות החיקוק לפיהן מואשם הנאשם:
1. הטרדה מינית - עבירה לפי סעיף 3(א)(2) לחוק למניעת הטרדה מינית, התשנ"ח-1998 בצירוף סעיף 348(ג) לחוק העונשין. 
2. הטרדת עד - עבירה לפי סעיף 249 לחוק העונשין. 

